b'\n_START_ARTICLE_\nLimes (utvr\xc4\x91ena rimska granica)\n_START_PARAGRAPH_\nLimes (latinski za \xe2\x80\x9egranica\xe2\x80\x9d) je granica i utvr\xc4\x91eni obrambeni sustav koji se prostirao grani\xc4\x8dnim podru\xc4\x8djima radi obrane Rimskog Carstva.\n_START_SECTION_\nNastanak\n_START_PARAGRAPH_\nDa bi obranio Carstvo i njegove stanovnike, car Oktavijan August nastojao je pomaknuti granice na pogodnije crte, prvenstveno vodene prepreke. Radi toga je zauzeo sve zemlje na desnoj obali Dunava, a granicu u Germaniji pomaknuo je s Rajne na Labu. Rimljani su se po\xc4\x8detkom Kristove ere trajno povukli na granice i stvorili su sustav stalnih logora iz kojeg se vremenom razvio limes._NEWLINE_Limesi su nastali u mnogim dijelovima Rimskog Carstva a sastojali su se od sustava pograni\xc4\x8dnih puteva, kula za osmatranje i utvrda. Ponegdje su izgradili i bedeme od zemlje ili kamena, rovove i sli\xc4\x8dno. U pozadini limesa, ponekad i vi\xc5\xa1e stotina kilometara od njih, nalazili su se logori s jednom ili vi\xc5\xa1e legija, koje su intervenirale po potrebi.\n_START_SECTION_\nDunavski limes\n_START_PARAGRAPH_\nNa teritoriju Hrvatske i ostalih okolnih zemalja limesi su bili dio Dunavskog limesa ili limesa Claustra Alpium Iuliarum u Istri. Dunavski se limes sastojao od panonskog i mezijskog dijela.'